Predkladacia správa

Národný program kvality SR na roky 2009 – 2012 (ďalej „Národný program“) sa predkladá na základe Plánu práce vlády SR na rok 2008.   
   
Národný program je pokračovaním Národného programu kvality SR na roky 2004 – 2008, schváleného uznesením vlády SR č. 900 z 24. 9. 2003, v ktorom vláda SR potvrdila záujem podporiť rast efektívnosti, výkonnosti a kvality štátnej správy a národného hospodárstva.   
   
Národný program je tiež základným a východiskovým dokumentom štátnej politiky kvality, ktorú koordinuje Úrad pre normalizáciu, metrológiu a skúšobníctvo SR a zároveň zodpovedá za jej plnenie. Garantom realizácie zámerov a cieľov obsiahnutých v Národnom programe je vláda Slovenskej republiky vrátane ich rozsahu, kvality a dostupnosti.  
Národný program je členený do dvoch častí. Prvá časť sa zameriava na aktivity v oblasti kvality, ktoré realizujú samotné ministerstvá a ostatné ústredné orgány štátnej správy v oblasti svojho pôsobenia v deviatich strategických oblastiach:   
   
1. Bezpečnosť obyvateľstva v základných ukazovateľoch kvality života   
2. Starostlivosť o zdravie   
3. Sociálna oblasť a zamestnanosť   
4. Ochrana životného prostredia    
5. Služby verejnej správy    
6. Informatizácia spoločnosti   
7. Podnikanie   
8. Vzdelávanie, veda a výskum   
9. Kultúra   
   
Druhá časť je zameraná na aktivity zamerané na implementáciu manažérstva kvality v organizáciách verejnej správy na roky 2009 - 2012, ktoré budú koordinované Úradom pre normalizáciu, metrológiu a skúšobníctvo SR za podpory ostatných rezortov. Primárnym cieľom týchto aktivít je interné zlepšovanie organizácií verejnej správy a služieb, ktoré poskytujú.   
   
Aktivity v časti II. Implementácia manažérstva kvality vo verejnej správe 2009 - 2012 - hlavné aktivity ÚNMS SR,  budú hradené z rozpočtu ÚNMS SR a po schválení projektu bude projekt spolufinancovaný z prostriedkov Európskeho sociálneho fondu (30 mesiacov/120 000 000 Sk; /3 855 297,82 eur/).   
  
Odhad finančných, ekonomických, environmentálnych vplyvov, vplyvov na zamestnanosť a podnikateľské prostredie je uvedený v doložke vplyvov, ako jednej z častí predkladaného materiálu.   
  
Materiál bol v dňoch 19. 11. 2008 až 2. 12. 2008 predmetom medzirezortného pripomienkového konania, ktorého výsledky sú uvedené vo vyhodnotení.  
  
Materiál bol prerokovaný v Rade vlády Slovenskej republiky pre verejnú správu, jej pripomienky boli zapracované a na rokovanie vlády Slovenskej republiky sa predkladá bez rozporov.